केदार बाबू बोले-अपनी गै गल्ल। बड्डे होने योग परमात्मा ने अक्ल नेईं दित्ती, इस लेई कदें बड्डा होई बी नईं सकेआ। में इक ममूली आदमी आं, लोकें कन्ने रली-मिलिए गै उमर गुजारी। पर साढ़े च जड़े बड्डे न, जड़े समाजा दे शिरोमणी न, जड़े कुता-धृता न, उन्दे उपदेशें गी में सदा भक्ति कन्ने, पूरी श्रद्धा कन्ने मनदा आयां। पता नईं उन्दे गै, कदूं दे, भुल्ले-बिसरे दे खुआन चेता आवा करदे न। तूं आक्खा करदी ही ना मृणाल जे धर्म बदलदे होई छैल धर्मा गी चनी लैने पर लड़ने-झगड़ने दी गल्ल कुत्थें औंदी ऐ, झगड़ने दी लोड़ गै के ऐ?-में ते अजें तोड़ी इयै गल्ल समझदा आयां, इयै किश आखदा रेआं। पर अज्ज पता लग्गा जे एदी लोड़ ऐ सी। अज्ज दिक्खा करना जे हिन्दूएं च जड़े लोक ए आखदे न जे मुल्खा दा सिर जिन्ना नीमां असें कीता ऐ, इन्ना इसाइयें-पादरिएं बी कदें नेईं कीता, उन्दी इस शकैता गी झूठी आक्खिए अस नईं डुआई सकदे। असला च बदेशी बे-धर्मिएं दे हत्थ जड़ा भ्यानक हथेआर साढ़े मुल्खा उप्पर वार करने आस्तै आया, ओ ते अस्सै आया, ओ ते अस्सै लोक आं।